XIX быуат башында Әлимғужа ауылы барлыҡҡа килә. Уға нигеҙҙе йорт старшинаһы, 45 йәшлек Әлимғужа Юлдашев һала. Уның улы Мөхәмәтғәли ҙә ғаиләһе менән ошо ауылда йәшәй. Ул мәлдә атаһы Юлдаш Мәҡсүтов та иҫән була. Ауылдағы 15 ихатала бөтәһе 82 кеше көн күрә. 34 йылдан һуң был тораҡ пунктында 30 ихатала 158 кешенең йәшәүе билдәләнә. 1917 йылда үткәрелгән Бөтә Рәсәй халыҡ иҫәбен алыу материалдарында Ҡарағош улусының Әлимғужа ауылында 56 ихатала 313 кеше булыуы теркәлә. Аҙаҡ ошо ауыл Түбәнге Шәкәр ауылы тип атала башлай. 1920 йылғы совет халыҡ иҫәбен алыуҙа ауылдың Ҡалҡаш улусына ҡарауы һәм 56 ихатала 261 кеше йәшәүе теркәлә.